Congedi cun ina bara

Incumbensas

1. Ordeina las differentas parts dil text tenor la dretga successiun!
Numerescha las parts.

„Haveis Vus tuccau en ni midau enzatgei, cura che Vus essas entrai en questa stanza?“, stat Logo sin peis e mira da quei dumandond sin signur Flarsel. „Na, signur inspectur, cura che jeu sun entraus ed hai viu igl um giun plaun, hai jeu pigliau la dètga tema. Jeu hai strusch saviu semuentar. Suenter in mument, cura che jeu sun lu staus serevegnius empau dalla tema, sun jeu s’avischinaus al miert per mirar sche jeu enconuschi el.

El pren in fegl da quella denter il polisch ed il muossadet. „Na, mo jeu hai ina clav“, rispunda el. „Jeu hai tertgau che quei seigi veras rosas“, manegia igl inspectur midond anetgamein il discuors. „Quellas fluras da teila ein bunamein sco las veras, ins strusch senta la differenza.“

Igl inspectur Logo ei da viadi sil stradun viers il lag. Allas 12.00 ha in signur Flarsel, ch’ei en congedi en sia casa sper il lag telefonau ad el ch’el hagi anflau in miert. Cun freins tgulonts retegn Logo igl auto avon la casetta.

„Ussa eis ei zercladur. Pia eis ei silmeins in miez onn dapi la davosa gada“, ponderescha Logo. „Giebein, quei ei gest“, sincerescha igl um. Igl inspectur va plaunsiu per la stanza entuorn. „Ha aunc enzatgi auter ina clav per quella casa?“, damonda Logo e pren ina rosa ord il matg flurs che stat sin meisa.

Probabel eis el entraus tras la finiastra; pertgei las scalgias dalla finiastra ein giun plaun e quella ei aviarta. Logo stat giu en schanuglias sper la bara. „Enconuscheis vus veramein buca igl um?“, damonda Logo signur Flarsel. Quel mira aunc inaga pli bein sil miert e di detschartamein: „Aunc mai viu!“

El metta puspei la rosa da teila ella vasa. Siu instinct di che zatgi seigi staus cheu pér dacuort. Tuttenina vesa el enzatgei che perschuada el che signur Flarsel hagi detg manzegnas. „Quel sto esser staus cheu avon dacuort“, fa el miez dad ault.
Daco vegn Logo sin quella idea?

„Sco jeu hai denton gia detg, hai jeu buca enconuschiu el. Lu sun jeu immediat currius tier la cabina da telefon per informar Vus.“ „Signur Flarsel, cu essas Vus stai cheu la davosa gada?“ „Mo, quei ei pli daditg che jeu sun staus cheu, spitgei, jeu sun staus cheu inaga igl unviern per mirar che tut seigi en uorden.“

Signur Flarsel vegn encunter ad el ed arva la geina dil curtgin. „Signur inspectur, jeu sai buca tgei pigliar a mauns!“, balbegia el. „S’imaginei inaga: Jeu vegnel senza fraud cheu per seruassar in pèr dis e tgei anflel jeu: in miert.“ El va cugl inspectur en stiva, nua ch'in um schai en venter pil plaun vi. El ei vegnius assassinaus entras in siet el dies.

2. Contempla bein il maletg e ti anflas leu in indezi che perschuada Logo che signur Flarsel hagi detg manzegnas.